Troukoors – Wedding Magazine, Directory & Blog South Africaseetroue getooi in 'n mengsel van maroen, pers, rooi en goud
Nov 1, 2016Troues, Uncategorized
'n Seetroue wat 'n bietjie anders is as die gewone blou- en witkleurkombinasie is wat Anru en Lische graag op hulle mooiste dag wou hê. Lees verder om te sien hoe hulle die dag benader het.
Al het die wind gewaai en die gety tot by hulle troukoepel ingekom, was daar niks wat Anru en Lische se seetroue op Paternoster kon bederf nie. Lische vertel ons meer:
"Ek en Anru was vir twee jaar lank vriende voordat ons begin uitgaan het. Tydsberekening was 'n groot faktor vir ons, sowel as vriende en gedeelde avonture."
WATTER KARAKTERTREKKE HET JULLE AANGETREK TOT MEKAAR?
Lische: "Anru is 'n gentleman met 'n sagte hart. Hy is baie passievol en het sterk morele waardes."
Anru: "Lische is die spreekwoordelike dinamiet in 'n klein pakkie. Ek was van die begin af aangetrokke tot haar en sy ondersteun my in alles wat ek doen."
HOE HET HY DIE JA-WOORD GEVRA?
"Dit was baie romanties. Hy het by Llundudno op sy knie gegaan en my gevra. Daar was sjampanje en musiek in die agtergrond en ons altwee het 'n traan gestort. Ons was vir tien maande verloof voor ons seetroue."
VERTEL ONS MEER VAN JULLE SEETROUE SE BEPLANNING?
"Ons wou eers wegloop en alleen gaan trou, maar toe besluit ons om eerder 'n baie klein troue te hê met vriende en familie. Daarna het ons besluit om alles self te beplan deur ons te-doen lys op klein kleefnotas te skryf en dit op ons kamermuur te plak. Elke maand het ons 'n paar notas afgehaal."
WAT WAS DIE KLEURSKEMA VAN JULLE SEETROUE EN HOEKOM?
"Anru het van die begin af geweet dat hy 'n maroen pak wou dra en omdat ons altwee van winterskleure hou het ons besluit om dit in die algehele kleurskema in te werk, saam met pers, rooi en goud."
WAT IS JOU RAAD AAN BRUIDE?
"Ontspan, want die dag gaan spesiaal wees – ongeag wat gebeur. Alles gaan so vinnig verby, so geniet elke minuut daarvan!"
ONS HET GEHOU VAN:
* Die botteltjies waar die gaste geskrewe notas in geplaas het, wat die paartjie die volgende dag kon oopmaak en lees.
* Die tafel propvol soetgoed in plaas van 'n troukoek.
* Die bruidspaar het by hulle gunstelingkleure gehou, selfs al word dit nie gesien as tradisionele seetroue kleure nie.
Baie jongmense droom daarvan om eendag 'n seetroue te hê. Soos hierdie paartjie bewys het, kan elke bruid haar droomtroue hê wanneer sy eg aan haarself bly – of sy nou by tradisie bly, of nie.